标题：697年
中国纪年
697年，则天顺圣皇后神功元年
历史大事
新铸九鼎成
万岁通天二年（六九七）四月铸九鼎成。豫州鼎名永昌，雍州鼎名长安，冀州鼎名武兴，兖州鼎名日观，青州鼎名少阳，徐州鼎名东源，扬州鼎名江都，荆州鼎名江陵，梁州鼎名成都。除豫州鼎高一丈八尺，受一千八百石外，其余八鼎各高一丈四尺，受一千二百石，共用铜五十六万七百余斤。太后犹欲以黄金千两涂之，姚涛曰：九鼎神器，贵于天质自然。且臣观其五采焕炳相杂，不待金色以为炫耀。太后乃罢。鼎上各镂本州山川物产之象，著作郎贾膺福等分题之，尚方署令曹元廓图画之。新鼎既成，令宰相，诸王率南北牙宿卫兵十余万人，并仗内大牛、白象共曳之，太后自作《曳鼎歌》，令曳者唱和，自洛阳玄武门曳入新构明堂之庭，各依方位排列。
酷吏来臣俊伏诛
来俊臣，万年人。天授（六九0至六九二）中上书，累擢侍御史。按诏狱数称旨，拜左台御史中丞。其人天资残忍，作《罗织经》，执法从入不从出。凡鞫囚必注醯（醋）于鼻，掘地为牢，非死不得出。前后夷灭千余族，虽周兴莫能过。万岁通天二年（六九七），俊臣欲罗告武氏诸王及太平公主，又欲诬皇嗣（睿宗旦）及庐陵王（中宗显）与南北衙同反，妄图以此夺取国柄。诸武及太平公主闻之恐惧，共先发俊臣罪，俊臣由是系狱。有司议以谋叛罪，处极刑，太后欲赦之，奏上三日不下。内史王及善谏曰：“俊臣凶狡贪暴，国之元恶，不去之，必动摇朝廷。”太后不纳。太后游苑中，吉顼执辔，太后问以外事，顼曰：“外人唯怪来俊臣奏不下。”太后曰：“俊臣告密有功于国，朕方思之。”顼曰：“于安远告虺贞（指越王贞谋反事），今止为成州司马（此言俊臣告密已赏过其功）；今俊臣聚结不逞之徒，诬构良善（指诸武等），而又赃贿如山，冤魂塞路，国之贼也，何足惜哉！”太后乃下其奏。六月初三日，俊臣弃市，仇家争啖其肉，须臾而尽；抉眼剥面，披腹出心，腾踏成泥。太后知天下恶之，乃下制数其罪恶，且曰：“宜加赤族之诛，以雪苍生之愤，可准法藉没其家。”士民皆相贺于路，曰：“自今眠者背始帖席矣！”俊臣掌权时，吏部选官受其嘱托，往往一榜用其私属数百人，以此党羽满朝。俊臣既诛，侍郎铨曹皆自首，太后责之，答曰：“臣负陛下，该死！然乱国家法，罪止一身；违俊臣语，必致灭族，臣不忍灭族！”太后默然。
李昭德被杀
李昭德，长安人。武后时，官至凤阁侍郎，耿直敢言。王庆之请立武承嗣为皇太子，以昭德谏而止。酷吏侯思止屡陷大臣，昭德屡奏其诬罔不法，卒榜杀之。又素恶来俊臣及秋官侍郎皇甫文备，万岁通天二年（六九七）为二人共诬谋反下狱，时昭德巳降官监察御史，六月三日，与来俊臣同弃市。时人无不哀昭德而恨俊臣，朝廷执法混同如此。
平定契丹之叛
契丹李尽忠死，妻兄孙万荣收合余众，军势复振，遣别将何阿小、骆务整为前锋，陷冀州，攻瀛州，河北震动。万岁通天二年（六九七）三月，王孝杰以白衣（前败于吐蕃免官为民）起复为清边道总管，率兵十七万击契丹。两军遇于东硖石谷（今河北卢龙境），契丹兵多，路隘，孝杰率精兵为先锋，且战且前，出谷口，摆方阵与契丹战。后军总管苏宏晖畏敌众，弃甲而遁。孝杰无后援，战不利，被契丹兵迫坠崖而死，兵士被杀或奔践相踏，死亡殆尽。武攸宜军在渔阳（今河北蓟县），闻败，军中震恐，不敢前进。契丹乘机扰幽州，攸宜遣将击之，不能克。四至五月，朝廷又遣右金吾卫大将军武懿宗为神兵道大总管，娄师德为清边道副大总管，右武威卫将军沙吒忠义为前军总管，率兵二十万击契丹。懿宗在赵州（今河北赵县），闻契丹骆务整率兵将至冀州，委弃军资，仓皇退据相州（今河南安阳），于是，契丹屠赵州。时突厥默啜已知孙万荣倾巢寇幽州，其老巢柳城新城（今辽宁朝阳周近）唯留老弱妇女，因发兵围之，三日而克，尽俘以归。六月，万荣闻讯，军心大乱，奚人因起叛万荣，力攻其后；神兵道总管杨玄基迅击其前，获契丹将何阿小，契丹军遂大溃。万荣率轻骑数千仓皇东奔，前军总管张九节迎头阻击，万荣与奴逃至潞水东（今北京通县境），息于林下，叹道：“今欲降唐，罪已大；欲奔突厥，亦死；欲回新罗不可得，将何往乎！”奴斩其首以降。九节传首东都，其余众多投突厥，契丹乱平。
突厥默啜势益强
万岁通天元年（六九六）九月，突厥以兵数万攻凉州，虏凉州都督许钦明。二年正月寇灵州；二月寇胜州，平狄军副使安道买击破之；三月，契丹大败王孝杰军。武后以契丹未平而突厥犹盛，乃册默啜为可汗。默啜请为太后之子，而愿以己女嫁唐诸王，太后许之。默啜又乞缯帛、农具、种子、铁等，且求河曲六州降户及单于都护府之地，太后不欲许，默啜怨怒，拘留使者田归道。武后惧突厥兵势，又欲借其助平契丹，遂采鸾台侍郎杨再思、纳言姚涛等建议，归还河曲六州数千帐降户，并给谷种四万斛、杂彩五万段，农器三千具，铁四万斤。于是默啜诈联孙万荣，而偷取契丹新城，俘其家属，乱其军心，助平契丹之乱。然突厥得人、得地、得农资，其生产力亦得以发展，国势益强。
昆明来朝
万岁通天二年（六九七）七月，昆明来朝。“昆明”音转为“昆弥”，当时国名，今云南大理洱海周近。武德四年（六二一）十二月曾遣使朝贡，因求内附。贞观十九年（六四五），唐遣梁建方讨“蛮”，至西洱河，见十百部落，大者五六百户，小者二三百户，以梅、李、赵、董为大姓，各擅一地，无大君长，不相统属。自云其先本汉人，久与中国悬绝，殆后之所谓“西南夷”或“乌蛮”，与“六诏”近同。
改元神功
万岁通天二年（六九七）九月九日，太后大享通天宫，赦天下，改元神功。
武后君臣论谋反
神功改元，太后谓侍臣曰：“以前周兴、来俊臣审案，多连引朝臣，判其谋反，国有常法，朕岂敢不遵?有时疑其不实，另派近臣亲往查问，得其案卷，皆犯人自己承服，故朕不以为疑。但自周兴、来俊臣死后，却不再听说有谋反者，难道从前被判谋反者有什么冤枉吗?”夏官侍郎姚元崇答云：“自垂拱（六八五）以来被判谋反死者，大都是周、来等牵引罗织，目的是邀功受赏。陛下派近臣前往查问，近臣也自顾不暇，怎敢翻案？犯人自己如果不服不招，那只能遭受更重苦刑，不如速死。现在陛下已经明察实事，周、来等都已伏法，臣愿以全家百口为陛下保证今后内外之臣再无谋反者。如果查出真有谋反痕迹，臣愿受知而不告之罪。”太后非常高兴，说：“以前都是宰相助成其事，使朕成为严刑峻法之君，你的分析，深合朕意。”于是赐崇赏钱千贯。
始置员外官
神功元年（六九七）闰十月（实即十月），凤阁舍人李峤知天官选事，始置员外官数千人。先是天授三年（六九二）始用“试官”，官制大坏，滥官益多。“员外”之置本非正途，然自六朝以来，犹有成法，贞观之末，犹自不免，故较“试官”之不论贤愚，悉加擢用，其患犹小。
改正月为闰十月
神功元年岁末十月，太后以为闰（十）月。诏曰：“顷者所司造历，以腊月为闰，稽考史籍，便紊旧章，遂令一岁之中，晦仍见月。重更寻讨，果差一日。可以本月为闰十月，来月为正月。”即改原腊月二日为正月一日，可使来年正月甲子合朔为冬至。
乔知之冤死
知之，冯翊人。有俊才，武后时，累除右补阙，迁右司郎中。知之有婢名窈娘（或云名碧玉），美丽善歌舞，武承嗣借以教诸姬，遂长留不还。知之且惜且怨，为之不婚，作《绿珠怨》（以窈娘比晋石崇婢绿珠）私寄之。婢得诗，感激坠井死。承嗣得诗于婢之裙带，大怒，讽酷吏罗织知之罪，族诛之。按：乔知之死，它书多系于天授元年，《资治通鉴》据陈子昂《西还至散关答乔补阙诗》系于神功改元之后，今从之。
通鉴记载
则天顺圣皇后中之下神功元年（丁酉，公元六九七年） 
正月，己亥朔，太后享通天宫。 
突厥默啜寇灵州，以许钦明自随。钦明至城下大呼，求美酱、粱米及墨，意欲城中选良将，引精兵、夜袭虏营，而城中无谕其意者。 
箕州刺史刘思礼学相人于术士张憬藏，憬藏谓思礼当历箕州，位至太师。思礼念太师人臣极贵，非佐命无以致之，乃与洛州录事参军綦连耀谋反，阴结朝士，托相术，许人富贵，俟其意悦，因说以“綦连耀有天命，公必因之以得富贵。”凤阁舍人王勮兼天官侍郎事，用思礼为箕州刺史。 
明堂尉河南吉顼闻其谋，以告合宫尉来俊臣，使上变告之。太后使河内王武懿宗推之。懿宗令思礼广引朝士，许免其死，凡小忤意者皆引之。于是思礼引凤阁侍郎同平章事李元素、夏官侍郎同平章事孙元亨、知天官侍郎事石抱忠、刘奇、给事中周譒及王勃兄泾州刺史勔、弟监察御史助等，凡三十六家，皆海内名士，穷楚毒以成其狱。壬戌，皆族诛之，亲旧连坐流窜者千馀人。 
初，懿宗宽思礼于外，使诬引诸人。诸人既诛，然后收思礼，思礼悔之。懿宗自天授以来，太后数使之鞫狱，喜诬陷人，时人以为周、来之亚。 
来俊臣欲擅其功，复罗告吉顼；顼上变，得召见，仅免。俊臣由是复用，而顼亦以此得进。俊臣党人罗告司刑府史樊惎谋反，诛之。惎子讼冤于朝堂，无敢理者，乃援刀自刳其腹。秋官侍郎上邽刘如璿见之，窃叹而泣。俊臣奏如璿党恶逆，下狱，处以绞刑；制流绞州。 
尚乘奉御张易之，行成之族孙也，年少，美姿容，善音律。太平公主荐易之弟昌宗入侍禁中，昌宗复荐易之，兄弟皆得幸于太后，常傅朱粉，衣锦绣。昌宗累迁散骑常侍，易之为司卫少卿；拜其母韦氏、臧氏为太夫人，赏赐不可胜纪，仍敕凤阁侍郎李迥秀为臧氏私夫。迥秀，大亮之族孙也。武承嗣、三思、懿宗、宗楚客、晋卿皆侯易之门庭，争执鞭辔，谓易之为五郎，昌宗为六郎。 
癸亥，突厥默啜寇胜州，平狄军副使安道买击破之。 
甲子，以原州司马娄师德守凤阁侍郎、同平章事。 
春，三月，戊申，清边道总管王孝杰、苏宏晖等将兵十七万与孙万荣战于东硖石谷，唐兵大败，孝杰死之。 
孝杰遇契丹，帅精兵为前锋，力战。契丹引退，孝杰追之，行背悬崖，契丹回兵薄之，宏晖先遁，孝杰坠崖死，将士死亡殆尽。管记洛阳张说驰奏其事。太后赠孝杰官爵，遣使斩宏晖以徇；使者未至，宏晖以立功得免。 
武攸宜军渔阳，闻孝杰等败没，军中震恐，不敢进。契丹乘胜寇幽州，攻陷城邑，剽掠吏民，攸宜遣将击之，不克。 
阎知微、田归道同使突厥，册默啜为可汗。知微中道遇默啜使者，辄与之绯袍、银带，且上言：“虏使至都，宜大为供张。”归道上言：“突厥背诞积年，方今悔过，宜待圣恩宽宥。今知微擅与之袍带，使朝廷无以复加；宜令反初服以俟朝恩。又，小虏使臣，不足大为供张。”太后然之。知微见默啜，舞蹈，吮其靴鼻；归道长揖不拜。默啜囚归道，将杀之，归道辞色不挠，责其无厌，为陈祸福。阿波达干元珍曰：“大国使者，不可杀也。”默啜怒稍解，但拘留不遣。 
初，咸亨中，突厥有降者，皆处之丰、胜、灵、夏、朔、代六州，至是，默啜求六州降户及单于都护府之地，并谷种、缯帛、农器、铁，太后不许。默啜怒，言辞悖慢。姚璹、杨再思以契丹未平，请依默啜所求给之。麟台少监、知凤阁侍郎赞皇李峤曰：“戎狄贪而无信，此所谓‘借寇兵资盗粮’也，不如治兵以备之。”璹、再思固请与之，乃悉驱六州降户数千帐以与默啜，并给谷种四万斛，杂彩五万段，农器三千事，铁数万斤，并许其昏。默啜由是益强。 
田归道始得还，与阎知微争论于太后前。归道以为默啜必负约，不可恃和亲，宜为之备。知微以为和亲必可保。 
夏，四月，铸九鼎成，徙置通天宫。豫州鼎高丈八尺，受千八百石；馀州高丈四尺，受千二百石；各图山川物产于其上，共用铜五十六万七百馀斤。太后欲以黄金千两涂之，姚璹曰：“九鼎神器，贵于天质自然。且臣观其五采焕炳相杂，不待金色以为炫耀。”太后从之。自玄武门曳入，令宰相、诸王帅南北牙宿卫兵十馀万人并仗内大牛、白象共曳之。 
前益州长史王及善已致仕，会契丹作乱，山东不安，起为滑州刺史。太后召见，问以朝廷得失，及善陈治乱之要十馀条。太后曰：“外州末事，此为根本，卿不可出。”癸酉，留为内史。 
癸未，以右金吾卫大将军武懿宗为神兵道行军大总管，与右豹韬卫将军何迦密将兵击契丹。五月，癸卯，又以娄师德为清边道副大总管，右武威卫将军沙吒忠义为前军总管，将兵二十万击契丹。 
先是，有朱前疑者，上书云：“臣梦陛下寿满八百。”即拜拾遗。又自言“梦陛下发白再玄，齿落更生。”迁驾部郎中。出使还，上书云：“闻嵩山呼万岁。”赐以绯算袋，时未五品，于绿衫上佩之。会发兵讨契丹，敕京官出马一匹供军，酬以五品。前疑买马输之，屡抗表求进阶；太后恶其贪鄙，六月，乙丑，敕还其马，斥归田里。 
右司郎中冯翊乔知之有美妾曰碧玉，知之为之不昏。武承嗣借以教诸姬，遂留不还。知之作《绿珠怨》诗以寄之，碧玉赴井死。承嗣得诗于裙带，大怒，讽酷吏罗告，族之。 
司仆少卿来俊臣倚势贪淫，士民妻妾有美者，百方取之；或使人罗告其罪，矫称敕以取其妻，前后罗织诛人，不可胜计。自宰相以下，籍其姓名而取之。自言才比石勒。监察御史李昭德素恶俊臣，又尝庭辱秋官侍郎皇甫文备，二人共诬昭德谋反，下狱。 
俊臣欲罗告武氏诸王及太平公主，又欲诬皇嗣及庐陵王与南北牙同反，冀因此盗国权，河东人卫遂忠告之。诸武及太平公主恐惧，共发其罪，系狱，有司处以极刑。太后欲赦之，奏上三日，不出。王及善曰：“俊臣凶狡贪暴，国之元恶，不去之，必动摇朝廷。”太后游苑中，吉顼执辔，太后问以外事，对曰：“外人唯怪来俊臣奏不下。”太后曰：“俊臣有功于国，朕方思之。”顼曰：“于安远告虺贞反，既而果反，今止为成州司马。俊臣聚结不逞，诬构良善，赃贿如山，冤魂塞路，国之贼也，何足惜哉！”太后乃下其奏。 
丁卯，昭德、俊臣同弃市，时人无不痛昭德而快俊臣。仇家争啖俊臣之肉，斯须而尽，抉眼剥面，披腹出心，腾蹋成泥。太后知天下恶之，乃下制数其罪恶，且曰：“宜加赤族之诛，以雪苍生之愤，可准法籍没其家。”士民皆相贺于路曰：“自今眠者背始帖席矣！” 
俊臣以告綦连耀功，赏奴婢十人。俊臣阅司农婢，无可者，以西突厥可汗斛瑟罗家有细婢，善歌舞，欲得以为赏口，乃使人诬告斛瑟罗反。诸酋长诣阙割耳剺面讼冤者数十人。会俊臣诛，乃得免。 
俊臣方用事，选司受其属请不次除官者，每铨数百人。俊臣败，侍郎皆自首。太后责之，对曰：“臣负陛下，死罪！臣乱国家法，罪止一身；违俊臣语，立见灭族。”太后乃赦之。 
上林令侯敏素谄事俊臣，其妻董氏谏之曰：“俊臣国贼，指日将败，君宜远之。”敏从之。俊臣怒，出为武龙令。敏欲不住，妻曰：“速去勿留！”俊臣败，其党皆流岭南，敏独得免。 
太后征于安远为尚食奉御，擢吉顼为右肃政中丞。 
以检校夏官侍郎宗楚客同平章事。 
武懿宗军至赵州，闻契丹将骆务整数千骑将至冀州，懿宗惧，欲南遁。或曰：“虏无辎重，以抄掠为资，若按兵拒守，势必离散，从而击之，可有大功。”懿宗不从，退据相州，委弃军资器仗甚众。契丹遂屠赵州。 
甲午，孙万荣为奴所杀。 
万荣之破王孝杰也，于柳城西北四百里依险筑城，留其老弱妇女、所获器仗资财，使妹夫乙冤羽守之，引精兵寇幽州。恐突厥默啜袭其后，遣五人至黑沙，语默啜曰：“我已破王孝杰百万之人，唐人破胆，请与可汗乘胜共取幽州。”三人先至，默啜喜，赐以绯袍。二人后至，默啜怒其稽缓，将杀之，二人曰：“请一言而死。”默啜问其故，二人以契丹之情告。默啜乃杀前三人而赐二人绯，使为乡导，发兵取契丹新城，杀所获凉州都督许钦明以祭天；围新城三日，克之，尽俘以归。使乙冤羽驰报万荣。 
时万荣方与唐兵相持，军中闻之，汹惧。奚人叛万荣，神兵道总管杨玄基击其前，奚兵击其后，获其将何阿小。万荣军大溃，帅轻骑数千东走。前军总管张九节遣兵邀之于道，万荣穷蹙，与其奴逃至潞水东，息于林下，叹曰：“今欲归唐，罪已大。归突厥亦死，归新罗亦死。将安之乎！”奴斩其首以降，枭之四方馆门。其馀众及奚、?皆降于突厥。 
戊子，特进武承嗣、春官尚书武三思并同凤阁鸾台三品。 
辛卯，制以契丹初平，命河内王武懿宗、娄师德及魏州刺史狄仁杰分道安抚河北。懿宗所至残酷，民有为契丹所胁从复来归者，懿宗皆以为反，生刳取其胆。先是，何阿小嗜杀人，河北人为之语曰：“唯此两何，杀人最多。” 
秋，七月，丁酉，昆明内附，置窦州。 
武承嗣、武三思并罢政事。 
庚午，武攸宜自幽州凯旋。武懿宗奏河北百姓从贼者请尽族之，左拾遗王求礼庭折之曰：“此属素无武备，力不胜贼，苟从之以求生，岂有叛国之心！懿宗拥强兵数十万，望风退走，贼徒滋蔓，又欲移罪于草野诖误之人，为臣不忠，请先斩懿宗以谢河北！”懿宗不能对。司刑卿杜景俭亦奏：“此皆胁从之人，请悉原之。”太后从之。 
八月，丙戌，纳言姚璹坐事左迁益州长史，以太子宫尹豆卢钦望为文昌右相、凤阁鸾台三品。 
九月，壬辰，大享通天宫，赦天下，改元。 
庚戌，娄师德守纳言。 
甲寅，太后谓侍臣曰：“顷者周兴、来俊臣按狱，多连引朝臣，云其谋反；国有常法，朕安敢违！中间疑其不实，使近臣就狱引问，得其手状，皆自承服，朕不以为疑。自兴、俊臣死，不复闻有反者，然则前死者不有冤邪？”夏官侍郎姚元崇对曰：“自垂拱以来坐谋反死者，率皆兴等罗织，自以为功。陛下使近臣问之，近臣亦不自保，何敢动摇！所问者若有翻覆，惧遭惨毒，不若速死。赖天启圣心，兴等伏诛，臣以百口为陛下保，自今内外之臣无复反者；若微有实状，臣请受知而不告之罪。”太后悦曰：“向时宰相皆顺成其事，陷朕为淫刑之主；闻卿所言，深合朕心。”赐元崇钱千缗。 
时人多为魏元忠讼冤者，太后复召为肃政中丞。元忠前后坐弃市流窜者四。尝侍宴，太后问曰：“卿往者数负谤，何也？”对曰：“臣犹鹿耳，罗织之徒欲得臣肉为羹，臣安所避之！” 
冬，闰十月，甲寅，以幽州都督狄仁杰为鸾台侍郎，司刑卿杜景俭为凤阁侍郎，并同平章事。 
仁杰上疏，以为：“天生四夷，皆在先王封略之外，故东拒沧海，西阻流沙，北横大漠，南阻五岭，此天所以限夷狄而隔中外也。自典籍所纪，声教所及，三代不能至者，国家尽兼之矣。诗人矜薄伐于太原，美化行于江、汉，则三代之远裔，皆国家之域中也。若乃用武荒外，邀功绝域，竭府库之实以争不毛之地，得其人不足增赋，获其土不可耕织，苟求冠带远夷之称，不务固本安人之术，此秦皇、汉武之所行，非五帝、三王之事业也。始皇穷兵极武，务求广地，死者如麻，至天下溃叛。汉武征伐四夷，百姓困穷，盗贼蜂起；末年悔悟，息兵罢役，故能为天所祐。近者国家频岁出师，所费滋广，西戍西镇，东戍安东，调发日加，百姓虚弊。今关东饥馑，蜀、汉逃亡，江、淮已南，征求不息，人不复业，相率为盗，本根一摇，忧患不浅。其所以然者，皆以争蛮貊不毛之地，乖子养苍生之道也。昔汉元纳贾捐之之谋而罢朱崖郡，宣帝用魏相之策而弃车师之田，岂不欲慕尚虚名，盖惮劳人力也。近贞观年中克平九姓，立李思摩为可汗，使统诸部者，盖以夷狄叛则伐之，降则抚之，得推亡固存之义，无远戍劳人之役，此近日之令典，经边之故事也。窃谓宜立阿史那斛瑟罗为可汗，委之四镇，继高氏绝国，使守安东。省军费于远方，并甲兵于塞上，使夷狄无侵侮之患则可矣，何必穷其窟穴，与蝼蚁校长短哉！但当敕边兵，谨守备，远斥侯，聚资粮，待其自致，然后击之。以逸待劳则战士力倍，以主御客则我得其便，坚壁清野则寇无所得；自然贼深入则有颠踬之虑，浅入必无虏获之益。如此数年，可使二虏不击而服矣。”事虽不行，识者是之。 
凤阁舍人李峤知天官选事，始置员外官数千人。 
先是历官以是月为正月，以腊月为闰。太后欲正月甲子朔冬至，乃下制以为：“去晦仍见月，有爽天经。可以今月为闰月，来月为正月。”